จีน-อินเดียลดซื้อทองหวั่นราคาสุดผันผวน
ทั่วโลกซื้อทองลดลงในไตรมาส 2 เหตุราคาสุดผันผวน เพิ่มความเสี่ยงสูง
18 ส.ค. 2555

ทั่วโลกซื้อทองลดลงในไตรมาส 2 เหตุราคาสุดผันผวน เพิ่มความเสี่ยงสูง
สมาคมทองคำโลก เปิดเผยว่า ปริมาณความต้องการทองคำทั่วโลกในช่วงไตรมาส 2 ที่ผ่านมา ได้ปรับตัวลดลงถึง 7% เมื่อเทียบกับช่วงเดียวกันของปีที่แล้ว เนื่องจากจีนและอินเดียซึ่งเป็นผู้ซื้อรายใหญ่ได้ชะลอความต้องการซื้อลง หลังราคาทองโดยเฉลี่ยขยับขึ้นถึง 7% เมื่อเทียบกับช่วงเดียวกันของปีที่แล้วไปอยู่ที่ 1,609.49 เหรียญสหรัฐต่อออนซ์
รายงานระบุว่า นักลงทุนโดยเฉพาะจากจีนและอินเดีย ซึ่งมีสัดส่วนการซื้อทองคำถึง 45% ของปริมาณทั้งหมดในไตรมาส 2 ต่างก็ไม่ต้องการเสี่ยงกับราคาทองที่ขึ้นลงผันผวนมากเกินไป เนื่องจากที่ผ่านมาราคาไม่เคยขยับขึ้นลงเกินกว่าระดับ 100 เหรียญสหรัฐต่อออนซ์มาก่อน 
“ราคาทองที่ไม่มีแนวโน้มชัดเจนนั้น ทำให้ผู้ซื้อมีปฏิกิริยาไปต่างๆ กัน โดยเฉพาะในส่วนของนักลงทุนเพื่อเก็งกำไร นักลงทุนบางส่วนอาจใช้โอกาสนี้เพิ่มปริมาณการลงทุน แต่บางส่วนก็อาจตัดสินใจขายทิ้งทำกำไรแทน” รายงานของสมาคม ระบุ
ทั้งนี้ ราคาทองได้ปรับตัวสูงขึ้นอย่างรวดเร็วนับตั้งแต่เกิดวิกฤตการณ์เศรษฐกิจโลกเมื่อปี 2551 ทว่าราคาได้เริ่มปรับตัวลดลงมาในปีนี้ โดยลงไปแล้ว 5% ในช่วง 7 เดือนแรกของปีนี้
ขณะที่ราคาทองคำงวดส่งมอบเดือน ธ.ค. ในตลาดโคเม็กซ์ สหรัฐ เมื่อวันที่ 16 ส.ค. ปรับตัวเพิ่มขึ้น 12.6 เหรียญสหรัฐ ไปอยู่ที่ 1,619.20 เหรียญสหรัฐต่อออนซ์ หลังจากเงินเหรียญสหรัฐอ่อนค่าลง